Bastareaud nie homofobies, sê Toulon-baas | Netwerk24
15 Januarie 2018 20:00
Mourad Boudjellal, die eienaar van die Franse rugbyklub Toulon, het vir die senter Mathieu Bastareaud in die bresse getree nadat hy uitgewys is vir 'n homofobiese aanmerking wat hy glo Sondag in 'n Europese Kampioenebeker-wedstryd teenoor 'n speler van Benetton Treviso gemaak het.
Mathieu Bastareaud. Foto: Getty Images
Bastareaud, 'n ervare Franse toetsspeler, het reeds op sosiale media om verskoning gevra vir dié voorval in die 80ste minuut waarin hy skynbaar die Treviso-speler Sebastian Negri 'n "f****n faggot" genoem het.
Bastareaud se neerhalende aanmerking is deur die skeidsregter, Luke Pearce, se mikrofoon opgetel en kon gehoor word op die TV-uitsending.
Pearce het Bastareaud daarna geroep en hom gemaan om te kalmeer, maar het nie verder teen hom opgetree nie.
Die EPCR (die beheerliggaam van die Europese Kampioenebeker-reeks) gaan egter die voorval nou verder laat ondersoek.
"Mathieu Bastareaud het in geen stadium 'n oordeel oor die ander speler se seksuele oriëntasie gevel nie," het Boudjellal aan rugbyrama.fr gesê.
"Ek is nie homofobies nie, maar ek het al iemand 'n 'faggot' genoem. Dis iets wat alledaags geword het. Dis die eerste ding wat in jou kop opkom wanneer jy in 'n onderonsie betrokke raak," het Boudjellal vir sy speler geskerm.
"Wat ek nou egter vrees, is die Mormoonse invloed in die EPCR, met die Walliesers en Iere (in hul geledere)," het Boudjellal gesê. – Reuters, The Telegraph